Gao

Gao (historicky Kawkaw) je mesto vo východnom Mali, hlavné mesto rovnomennej provincie Gao a od roku 2012 de facto aj hlavné mesto separatistického štátu Ázawád, ktorý však doteraz nikto neuznal. V roku 2009 malo mesto 86 633 obyvateľov.

 Dejiny 
Počas dlhého obdobia histórie bolo Gao významným obchodným centrom zapojeným do trans-saharského obchodu. V 9. storočí opísali cudzí arabskí cestovatelia a spisovatelia Gao ako významnú regionálnu mocnosť a koncom 10. storočia už bol panovník moslim. Koncom 13. storočia sa Gao stalo súčasťou Malijskej ríše, no v prvej polovici 15. storočia mesto znovu nadobudlo nezávislosť a s výbojmi Sonni Aliho (vládol v rokoch 1464 – 1492) sa stalo hlavným mestom Songhajskej ríše. Ríša sa rozpadla po marockej invázii v roku 1591 a útočníci si za hlavné mesto zvolili Timbuktu. V čase návštevy cestovateľa  Heinricha Bartha v roku 1854 význam Gaa klesol a stalo sa chudobnou dedinou s asi 300 chatrčami postavenými z rohože.

V meste sa nachádza pamiatka UNESCO, Askiova hrobka, kde je pochovaný Askia Mohammad I., slávny cisár Songhajskej ríše.

 Počasie 
Gao sa nachádza v subsaharskom saheli, sú preň typické celoročne vysoké teploty a málo zrážok s výnimkou letných mesiacov. Obyvateľstvo je závislé na životodarnej rieke Niger.

 Partnerské mestá 
  Thionville, Francúzsko
  Berkeley, Kalifornia, USA

 Referencie 

Kategória:Mestá v Mali